Med dagens innsats har ikke verden sjanse til å nå målet om å begrense oppvarmingen til 1,5 grader, sammenlignet med det temperaturen var før den industrielle revolusjon.

Om målet likevel skal nås, må det tenkes nytt og handles raskt i alle deler av samfunnet: Hos vanlige folk, politikere, finansbransje, industri og hos dem som utvikler ny teknologi. I byene og på landsbygda.

Endringene verden må gjøre er av en karakter som menneskeheten aldri før har sett maken til. Omfanget er enormt og tempoet må være raskt.

Dette er noen av konklusjonene i den nye spesialrapporten fra FNs klimapanel, IPCC. Rapporten ble bestilt fordi man under klimatoppmøtet i Paris i 2015 hevet ambisjonene for verdens klimatiltak, fra det tidligere togradersmålet til et mål om å begrense oppvarmingen til 1,5 grader.

Ingen visste da hva 1,5 grader ville bety og kreve av verdenssamfunnet. Men i dag ligger altså svarene på bordet.

Slik mener FN at vi må endre livene våre Foto: JUNG YEON-JE / AFP Ekspandér faktaboks Hva må vi gjøre for å hindre en oppvarming på mer enn 1,5 grader, sammenlignet med førindustriell tid? IPCC-ekspertene på bildet over har arbeidet siden 2016 for å finne svar. Nå sier de at verden må endres på mange komplekse måter, hvor alt henger sammen med alt. Det de kaller «systemendringer» må skje raskt, i løpet av de neste 10-20 årene: MAT, BYER, TRANSPORT, ENERGI OG INDUSTRI Vi må endre hva vi spiser: Vi må spise mat som ikke krever stort landareal for å bli produsert, og som gir lave utslipp, mindre matavfall og lite annet avfall. Teknologiske inovasjoner, som bioteknologi, kan gjøre endringene lettere å gjennomføre. Energi: Over gangen fra fossil energi til fornybar energi og mulighet for å lagre energien må gå fortere. I 2050 må fornybare kilder stå for 70-85 prosent av elektrisitetsproduksjonen. Elektrifisering, hydrogen og biobasert råstoff vil kunne føre til store utslippskutt. I industrien må man også kunne samle opp og lagre CO 2. Kull fases ut innen kort tid. Endringene som har skjedd i energibransjen de siste årene viser potensiale, ifølge IPCC. Byene må få utviklet grønn infrastruktur, som for eksempel bygg med grønne tak. De må planlegges smart og få høyere energieffektivitet. Dette vil endre måten mange av byene ser ut på. ALLE MÅ BIDRA Vi trenger en helhetlig systemtankegang, for å gjennomføre endringene. Alle relevante selskaper, industri og interessenter må involveres. Som eksempel trekker IPCC frem overgangen til fornybar energi: Skal verden lykkes med dette vil det avhenge av økonomiske forhold, altså at noen har vilje til å investere i ny teknologi. I tillegg må sosiale og kulturelle forhold ligge til rette ved at folk faktisk ønsker seg denne teknologien. Institusjonelle forhold er også viktig: politisk vilje og støtteordninger er nødvendig for å få fart på endringene.

Les også: Historien om togradersmålet

Alle korallrev kan dø

Verden er nå 1 grad varmere enn det den var i førindustriell tid. Det er altså lite igjen før vi har nådd grensen på 1,5 graders oppvarming. Ifølge forskerne kan dette skje om bare 20 til 40 år.

I rapporten slår forskerne fast at oppvarmingen skyldes menneskelig aktivitet og at vi allerede ser konsekvensene i form av mer ekstremvær, is som smelter og høyere havnivå.

For enkelte økosystemer, som korallrevene, kan det bety alt dersom vi klarer å stoppe oppvarmingen på 1,5 grader. 70 til 90 prosent av verdens korallrev kan forsvinne hvis klimaet blir 1,5 grader varmere, mens alle korallrev kan forsvinne ved 2 graders oppvarming.

– Hver ekstra bit av oppvarming betyr noe, særlig fordi en oppvarming på 1,5 grader eller høyere øker risikoen for langvarige og irreversible endringer, slik som tap av økosystemer, sier Hans-Otto Portner som har sittet i IPCCs arbeidsgruppe.

KLOVNEFISKEN BOR HER: Alle korallrev kan forsvinne dersom verden blir 2 grader varmere enn den var før den industrielle revolusjon. Akkurat nå styrer verden mot en oppvarming på rundt 3-4 grader. Foto: WILLIAM WEST / AFP

Må suge CO₂ ut av lufta

Mens forskerne roper på utslippskutt, viser virkeligheten noe annet: Det siste året har verdens CO₂-utslipp økt.

Ifølge den nye rapporten må verden halvere utslippene (45 prosent kutt) i løpet av de neste ti årene, sammenlignet utslippene vi hadde i år 2010. Rundt år 2050 kan ikke verden slippe ut CO₂ i det hele tatt.

Uansett må vi også bruke teknologi for å suge CO₂ ut fra lufta, dersom 1,5 gradersmålet skal nås. I dag er ikke denne teknologien god nok, påpeker IPCC.

Forskerne bak rapporten har også vurdert ekstreme tiltak som å legge kunstige skyer rundt kloden for å kjøle den ned, men mener at dette ikke er et spor man bør følge videre.

Les også: En halv varmegrad til og 39 land frykter de vil forsvinne i havet

Skal fange CO₂: Dette anlegget i Sveits skal fange opp CO₂ som slippes ut fra et avfallsanlegg. Teknologien må spres raskt dersom 1,5 gradersmålet skal nås. Foto: Arnd Wiegmann / Reuters

– Målet er uoppnåelig

– Sjansene for å nå 1,5 gradersmålet er omtrent null, sier Tore Furevik.

Direktøren ved Bjerknessenteret for klimaforskning i Bergen har ikke selv arbeidet med rapporten men kjenner innholdet i den.

Han mener du må lete lenge for å finne en klimaforsker som tror målet er oppnåelig. Likevel er målet nyttig, mener han.

– Hvis man ikke skal sette seg mål, hvordan skal man da komme i nærheten av målet?

– Vi trenger en revolusjon i måten verden lager og forbruker energi på. Endringene må skje enda raskere enn de gjør i dag, avslutter han.

TORE FUREVIK: Klimadirektøren mener verden trenger tydelige mål, selv om de ikke er mulig å nå. Foto: Sindre Skrede / NRK